SK Úradný vestník Európskej únie L 141/16

ROZHODNUTIE DOZORNÉHO ÚRADU EZVO

č. 92/12/COL

z 13. marca 2012,

ktorým sa mení a dopĺňa zoznam uvedený v bode 39 časti 1.2 kapitoly I prílohy I k Dohode o Európskom hospodárskom priestore obsahujúci hraničné inšpekčné stanice na Islande a v Nórsku odsúhlasené na veterinárne kontroly živých zvierat a živočíšnych produktov z tretích krajín a ktorým sa zrušuje rozhodnutie Dozorného úradu EZVO č. 367/11/COL

DOZORNÝ ÚRAD EZVO,

SO ZRETEĽOM na bod 4 písm. B ods. 1 a 3 a bod 5 písm. b) úvodnej časti kapitoly I prílohy I k Dohode o EHP,

SO ZRETEĽOM na akt uvedený v bode 4 časti 1.1 kapitoly I prílohy I k Dohode o EHP (smernica Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín) (1), zmenený a doplnený a upravený na účely Dohody o EHP sektorovými úpravami uvedenými v prílohe I k uvedenej dohode, a najmä na jeho článok 6 ods. 2,

SO ZRETEĽOM na rozhodnutie kolégia č. 68/12/COL o splnomocnení člena kolégia na prijatie tohto rozhodnutia,

keďže:

Nórsky úrad pre bezpečnosť potravín (ďalej len „Mattilsynet“) 1. marca 2011 informoval Dozorný úrad EZVO (ďalej len „dozorný úrad“), že vyradil hraničnú inšpekčnú stanicu (HIS) Båtsfjord Port (kód TRACES NO BJF) z nórskeho zoznamu odsúhlasených HIS v dôsledku požiaru, ktorý 28. januára 2011 spôsobil rozsiahle škody na zariadeniach. Mattilsynet uviedol, že v dôsledku tohto požiaru táto hraničná inšpekčná stanica už nespĺňala požiadavky podľa právnych predpisov na sociálne zariadenia, laboratóriá a skladovacie priestory.

Vyradenie z odsúhlaseného zoznamu a následné oznámenie dozornému úradu boli vykonané v súlade s nórskym právnym predpisom Instruks om grensekontrollstasjoner mv. kapitolou I bodom 2, ktorým sa vykonáva článok 6 ods. 3 smernice 97/78/ES a podľa ktorého príslušné vnútroštátne orgány majú informovať dozorný úrad o zmenách v HIS alebo v inšpekčných strediskách, ktoré by mohli byť dôležité vo vzťahu k zoznamu uvedenému v bode 39 časti 1.2 kapitoly I prílohy I k Dohode o európskom hospodárskom priestore obsahujúcemu hraničné inšpekčné stanice v Nórsku a na Islande.

Podľa článku 6 ods. 4 smernice 97/78/ES dozorný úrad zostavuje a uverejňuje zoznam odsúhlasených hraničných inšpekčných staníc vrátane prípadov dočasného vyradenia.

Dozorný úrad rozhodnutím č. 111/11/COL z 11. apríla 2011 (2) zmenil a doplnil zoznam hraničných inšpekčných staníc so zreteľom na vyradenie HIS Båtsfjord Port (kód TRACES NO BJF 1) z nórskeho zoznamu HIS a zostavil nový zoznam hraničných inšpekčných staníc na Islande a v Nórsku odsúhlasených na veterinárne kontroly živých zvierat a živočíšnych produktov z tretích krajín.

Rozhodnutie č. 111/11/COL bolo následne zrušené rozhodnutím č. 367/11/COL z 30. novembra 2011 (3) v dôsledku inšpekcie vykonanej spoločne s Potravinovým a veterinárnym úradom Európskej komisie (FVO) na Islande s cieľom rozšíriť obsah kategórií, pre ktoré sú odsúhlasené hraničné inšpekčné stanice Keflavík Airport (IS KEF 4) a Reykjavík Eimskip (IS REY 1a).

Dňa 9. decembra 2011 dostal dozorný úrad pozvanie z Nórska, aby vykonal inšpekciu nového zariadenia HIS v Båtsfjord Port a následne zrušil vyradenie tejto HIS. Nórsko poskytlo dozornému úradu doplňujúce informácie týkajúce sa plánu výstavby a pôdorysného plánu nového zariadenia HIS.

Dozorný úrad vykonal inšpekciu HIS v Båtsfjord Port medzi 13. a 15. februárom 2012. Na základe zistení uskutočnených v priebehu tejto inšpekcie sa navrhuje zrušiť vyradenie HIS Båtsfjord Port (kód TRACES NO BJF 1) a prijať nový zoznam hraničných inšpekčných staníc na Islande a v Nórsku odsúhlasených na veterinárne kontroly živých zvierat a živočíšnych produktov z tretích krajín.

Dozorný úrad svojím rozhodnutím č. 68/12/COL postúpil vec Veterinárnemu výboru EZVO, ktorý pomáha Dozornému úradu EZVO. Výbor navrhovanú zmenu zoznamu jednomyseľne schválil. V dôsledku toho sú opatrenia stanovené týmto rozhodnutím v súlade s jednomyseľným stanoviskom Veterinárneho výboru EZVO, ktorý pomáha Dozornému úradu EZVO a konečné znenie textu opatrenia zostáva nezmenené,

PRIJAL TOTO ROZHODNUTIE:

Článok 1

Hraničná inšpekčná stanica Båtsfjord Port (kód TRACES NO BJF 1) už nie je vyradená zo zoznamu uvedeného v bode 39 časti 1.2 kapitoly I prílohy I k Dohode o Európskom hospodárskom priestore obsahujúceho hraničné inšpekčné stanice v Nórsku a na Islande odsúhlasené na veterinárne kontroly živých zvierat a živočíšnych produktov z tretích krajín.

Článok 2

Veterinárne kontroly živých zvierat a živočíšnych produktov dovážaných na Island a do Nórska z tretích krajín vykonávajú príslušné vnútroštátne úrady na odsúhlasených hraničných inšpekčných staniciach uvedených v prílohe k tomuto rozhodnutiu.

Článok 3

Rozhodnutie Dozorného úradu EZVO č. 367/11/COL z 30. novembra 2011 sa týmto zrušuje.

Článok 4

Toto rozhodnutie nadobúda účinnosť 13. marca 2012.

Článok 5

Toto rozhodnutie je určené Islandu a Nórsku.

Článok 6

Iba anglické znenie tohto rozhodnutia je autentické.

V Bruseli 13. marca 2012 Za Dozorný úrad EZVO Sverrir Haukur GUNNLAUGSSON člen kolégia Xavier LEWIS riaditeľ, právne a výkonné záležitosti

(1) Ú. v. ES L 24, 30.1.1998, s. 9.

(2) Ú. v. EÚ L 170, 30.6.2011, s. 39, a dodatok EHP č. 36, 30.6.2011, s. 39.

(3) Ú. v. EÚ L 43, 16.2.2012, s. 43, a dodatok EHP č. 9, 16.02.2012, s. 43.